ตั้ง 3 หมื่นล้านปรับผลตอบแทนขรก.ทั้งระบบ
ปลัดกระทรวงการคลัง เผย ตั้ง 3 หมื่นล้าน ปรับผลตอบแทนข้าราชการทั้งระบบ
22 มิ.ย. 2553

ปลัดกระทรวงการคลัง เผย ตั้ง 3 หมื่นล้าน ปรับผลตอบแทนข้าราชการทั้งระบบ
นายสถิตย์ ลิ่มพงศ์พันธุ์ ปลัดกระทรวงการคลัง กล่าวว่า การปรับขึ้นผลตอบแทนข้าราชการเป็นเรื่องที่นายภิสิทธิ์ เวชชาชีวะ นายกรัฐมนตรี ได้ให้นโยบายตั้งแต่ต้นปีงบประมาณปี 2553 โดยให้นโยบายการปรับปรุงสถานะของข้าราชการทั่วไป 5 ด้าน ได้แก่ 1. การปรับฐานเงินเดือนขั้นต่ำ 2.การปรับฐานเงินเดือนขั้นสูง 3.การปรับฐานเงินเดือรแรกบรรจุ หรือฐานเงินเดือนเมื่อทดลองผ่านข้าราชการ 4.การปรับปรุงค่าตอบแทนในพื้นที่หรือท้องที่ที่แตกต่างกัน หรือ การปรับปรุงค่าตอบแทนวิชาชีพหรือสาขางานที่แตกต่างกัน เช่น แพทย์เป็นต้น และ 5.การปรับขึ้นเงินเดือน ซึ่งการปรับขึ้นเงินเดือนเป็น 1 ใน 5 เรื่อง ที่นายกรัฐมนตรีมอบหมายให้คณะกรรมการข้าราชการพลเรือน (ก.พ.) ไปศึกษาและวิเคราะห์ความเป็นไปได้
นายสถิตย์ กล่าวว่า ในส่วนของการขึ้นเงินเดือนข้าราชการ ต้องมีการหารือกับข้าราชการอื่น ทั้งตำรวจ ทหาร อัยการ ครู เพื่อมองดูทั้งระบบ ขณะนี้อยู่กระบวนการหารือกันระหว่างข้าราชการกลุ่มต่างๆ ซึ่งใกล้ที่จะดำเนินการแล้วเสร็จ เพื่อเสนอ ก.พ.แล้ว
"การปรับปรุงสถานะของข้าราชการทั้งระบบประมาณ 3 หมื่นกว่าล้านบาท ในส่วนของการปรับขึ้นเงินเดือนข้าราชการจะใช้งบประมาณ 1.3 หมื่นล้านบาท ซึ่งทาง ก.พ. อยู่ระหว่างการศึกษาว่าจะขึ้นเงินเดือนให้กับข้าราชการได้ประมาณ 4-5%" นายสถิตย์ กล่าว